Biffen i Nordkraft havde søndag eftermiddag besøg af en masse folkeskoleelever. Her var de klassiske Hollywood-film skiftet ud med europæiske film og hele tre af slagsen - i træk. 50 unge mennesker mellem 12 og 14 år skulle som led i Europæisk Filmfestival bedømme og kåre Europas bedste ungdomsfilm. En af dem var Vanessa Schrøder, som er elev på Sct. Mariæ Skole i Aalborg og ikke er vant til at se europæiske film. -  Jeg ser mest engelske og amerikanske film, siger Vanessa Schrøder. Det afskrækkede dog ikke den unge biografgænger: - Jeg synes, det er rigtig fedt, at man får set nogle andre film på andre sprog og sådan. En svær afgørelse Det er Keld Mathiesen, filmkonsulent hos Center for Undervisningsmidler på UCN, der står bag arrangementet. Han mener, at det er vigtigt, at der også bliver vist film fra Europa. - Det er et lille skub i ryggen på de europæiske film og et lille skub i ryggen på de europæiske børn, som får mulighed for at se noget, de aldrig ville have set ellers. De ville aldrig kunne gå i biografen og se nogle af de her film, siger Keld Mathiesen. Aalborg har repræsenteret Danmark i juryen ved filmprisen Young Audience Award siden 2012. Som noget nyt fik den nordjyske jury i år hjælp og stemmetal fra børn i Nuuk, Aarhus, København og Svendborg, som så de tre film samtidig med de nordjyske børn. Faktisk så børn og unge fra hele 56 europæiske byer filmene samtidig. Selvom det var hyggeligt med en tur i biografen, var det for nordjyske Jacob Bylov lidt som en skoledag, for der skulle følges godt med for at kunne vælge en vinder. - Den første var ret sjov. Den næste var kedelig, men også ret vigtig, og man kunne lære nogle nye ting af den. Så skal jeg vælge mellem den bedste eller den vigtigste, siger Jacob Bylov, der ligesom Vanessa går på Sct. Mariæ Skole. Det blev meget tæt løb for to af filmene i Aalborg, hvor den tyske film Träume sind wie wilde Tiger fik 93 point, mens vinderen, den svenske film Comedy Queen, fik 96 point. De samlede danske point gav også sejren til den svenske kandidat. Om resten af de europæiske unge er enige, vil vise sig søndag aften, hvor vinderen af prisen findes i Erfurt i Tyskland.

Opsummering:
I 56 europæiske byer var børn og unge i dag med til at kåre vinderen af filmprisen Young Audience Award.